คสช.ใช้มาตรา 44 ปลด “สุขุมพันธุ์” ตั้ง “อัศวิน ขวัญเมือง” นั่งผู้ว่าฯ กทม.แทน
คสช.ใช้มาตรา 44 ปลด "สุขุมพันธุ์" ตั้ง "อัศวิน ขวัญเมือง" นั่งผู้ว่าฯ กทม.แทน
18 ต.ค. 2559

หัวหน้าคณะรักษาความสงบแห่งชาติ (คสช.) ออกคำสั่งที่ 64/2559 ให้หม่อมราชวงศ์สุขุมพันธุ์ บริพัตร พ้นจากตำแหน่งผู้ว่าราชการกรุงเทพมหานคร (กทม.)  พร้อมทั้งแต่งตั้งพลตำรวจเอก อัศวิน ขวัญเมือง รองผู้ว่าราชการ กทม. เป็นผู้ว่าราชการ กทม.และให้มีรองผู้ว่าราชการกรุงเทพมหานครไม่เกิน 4 คน ตามที่ผู้ว่าราชการ กทม.แต่งตั้งตามมาตรา 49 (3) และมาตรา 55 แห่งพระราชบัญญัติระเบียบบริหารราชการกรุงเทพมหานคร พ.ศ. 2528 ทั้งนี้ จนกว่าจะมีการเลือกตั้งผู้ว่าราชการ กทม.หรือ คสช.มีคำสั่งเปลี่ยนแปลงเป็นประการอื่น
ทั้งนี้ เนื่องจากมีความจำเป็นต้องเร่งจัดการบริหารราชการ กทม.ให้เป็นที่เรียบร้อย เกิดความต่อเนื่อง สามารถประสานความร่วมมือกับหน่วยงานต่าง ๆ ทั้งภาครัฐ และภาคประชาชนอย่างมีเอกภาพ
โดยคณะผู้บริหาร กทม. มีอำนาจการตัดสินใจแก้ปัญหาหรือดำเนินการต่างๆ และสามารถบริหารงบประมาณ บังคับบัญชาบุคลากร ตลอดจนบริหารงานบุคคลได้โดยเด็ดขาดตามกฎหมาย สร้างความเชื่อมั่นแก่ข้าราชการ กทม.และประชาชน โดยเฉพาะในเรื่องการรักษาความสงบเรียบร้อย การรักษาความสะอาด การป้องกันและบรรเทาสาธารณภัย การแก้ปัญหาการจราจร การพัฒนาชุมชน การอำนวยความสะดวกแก่ประชาชนในช่วงเวลาที่มีงานพิธีสำคัญ และการตรวจสอบการทุจริตและประพฤติมิชอบในความรับผิดชอบของ กทม. ซึ่งเป็นปัญหาเร่งด่วนในขณะนี้ หากมิได้รับการแก้ไขโดยเร็วจะเกิดเป็นความเสียหายต่อราชการแผ่นดิน